钦定古今图书集成/明伦汇编/氏族典/第341卷 > 刘璋
## 钦定古今图书集成/明伦汇编/氏族典/第341卷 > 刘璋

按《明外史刘璋传》：“璋字廷信，延平人。天顺初进士。除
户部主事，进郎中。成化中，擢山东右参政。岁凶疫大
起，同官五人染疫死者三矣。璋遍走州邑，赈饥疗疾，
民既得苏，璋名亦著。迁浙江右布政使。二十年，以右
副都御史总督漕运。明年，淮扬饥，奏停田租，蠲杂派，
仿富弼、范仲淹救荒法行之，多所全活。调抚郧阳，又”
改四川。弘治初，召为工部右侍郎，改户部，擢南京礼
部尚书。七年，工部尚书贾俊罢，召璋代之。时有诏访
求善造铜鼓及能击者。璋等言：“铜鼓出蛮方，非宫掖所宜用。今四方告灾，正撤乐减膳之时，岂宜为此非
法之器。”帝纳之。璋廉静持大体，给事中胡易等劾不
职大臣，误及璋。璋愤，连疏乞休。阅十六年，卒。